పౌరహక్కుల సంఘం, తెలంగాణ

పౌరహక్కుల సంఘం భారతదేశ వ్యాప్తంగా ఆ నాటి అత్యవసర కాలం నుండి అనేక ఉద్యమాలకు ఒక పెద్ద దిక్కుగా ఉన్న సంఘం.   కాళోజీ, శ్రీ శ్రీ, రమణారెడ్డి లాంటి ఎంతో మంది ఈ సంఘంలో పనిచేసారు. కేవలం ప్రజల హక్కులు అడిగినందుకు ప్రభుత్వం గోపి రాజన్నకు, జాపాలక్ష్మారెడ్డిని, డాక్టర్‌ రామనాథంనే, నర్రా ప్రభాకర్‌ రెడ్డి, పురుషోత్తంను, ఆజాం అలీలను పొట్టనపెట్టుకుంది. ప్రపంచంలో బహుశా కేవలం రాజ్యాంగం ప్రసాదించిన హక్కులను అడిగినందుకు ఆరుగురిని కోల్పోయిన సంస్థ పౌరహక్కుల సంఘం ఒక్కటే. హక్కులడిగిన వారిని హతమార్చి హక్కుల ఊసు ఎత్తకుండా చేద్దామనుకున్నది రాజ్యం. కాని ఇప్పటికీ పౌరహక్కుల సంఘం రాష్ట్రంలో పటిష్ఠంగా పనిచేస్తున్నది.

 విశేషాలు 
1970వ దశకం తొలినాళ్ళల్లో శ్రీకాకుళం రైతాంగ పోరాటాలపై ఆనాటి జలగం వెంగళరావు ప్రభుత్వం అమలు చేసిన క్రూర నిర్భంధానికి వ్యతిరేకంగా విప్లవ రాజకీయ అభిమానులు, మేధావులు, ప్రజాస్వామికవాదులు కలసి తెలుగునాట ఒక హక్కుల ఉద్యమానికి శ్రీకారం చుట్టారు. ఆ కృషిలో భాగంగా 1973 డిసెంబరు 28న గుంటూరులో ఆంధ్రప్రదేశ్‌ పౌరహక్కుల సంఘం (ఆంధ్ర ప్రదేశ్ సివిల్ లిబర్టీస్ కమిటీ – ఏపీసీఎల్‌సీ) ఆవిర్భవించింది. 

ఆ తరువాత 1974 మార్చి 2న హైదరాబాద్‌లో శ్రీశ్రీ అధ్యక్షుడుగా పత్తిపాటి వెంకటేశ్వర్లు ప్రధాన కార్యదర్శిగా ఒక నిర్మాణ రూపాన్ని సంతరించుకున్నది. సంస్థ ఆవిర్భవించిన తొలినాళ్ళలో రాజ్యహింసకు వ్యతిరేకంగా మాత్రమే పనిచేసినా తనదంతర కాలంలో కార్యరంగాన్ని విస్తృతపరచుకుని సమాజంలో వివిధ ఆధిపత్య వ్యవస్థల మూలంగా జరుగుతున్న హక్కుల ఉల్లంఘనలకు వ్యతిరేకంగా పోరాడే సంస్థగా ఎదిగింది. 

తెలంగాణ ప్రత్యేక రాష్ట్రంగా ఏర్పడిన తరువాత ఆంధ్రప్రదేశ్‌ పౌర హక్కుల సంఘం (ఏపీసీఎస్‌సీ), పౌర హక్కుల సంఘంగా పేరు మార్చుకొని, ఆంధ్రప్రదేశ్‌, తెలంగాణ రాష్ట్ర కమిటీలుగా ఏర్పడి, రెండు తెలుగు రాష్ట్రాల్లో తన కార్యాచరణను కొనసాగిస్తున్నది.

 మూలాలు 

వర్గం:తెలంగాణ